הוועדה המיוחדת לפניות הציבור, כנסת 15, פרוטוקול מספר 81, 2002-07-09 11:00

חברי הוועדה: מוזמנים: ישראל שוורץ - סמנכ"ל בכיר לאכלוס, משרד השיכון אורה חריש - סגנית מנהלת אגף נכסים ודיור, משרד השיכון פיני מור - עוזר מנכ"ל, משרד הקליטה צבי צילקר - ראש עירית אשדוד אילנה כהן - מנהלת המחלקה לפניות הציבור, משרד העבודה והרווחה איתי מירז' - איגוד ערים אשדוד, משרד איכות הסביבה אורי זניר - המשנה למנכ"ל בחברת עמיגור בן ציון דיגורקר - דייר יצחק לוי - דייר אנה טריפמנקו - דייר אלכסנדר זר - דייר מנהלת הוועדה: שלומית קואולמן נרשם על ידי: מילת - הקלטות ותמלול פניות של דיירי רחוב הפרחים - ישיבת המשך מה- 2.12.01, מה- 26.12.01, מה- 13.02.02 ומה- 30 באפריל 2002

אני פותחת את ישיבת הוועדה.

אנחנו עוסקים בנושא הבניינים בשדרות הפרחים.

אני חשבתי שסיכמנו משהו ואנחנו יכולים להתקדם.

בינתיים אני רוצה תשובות ברורות על כל הדברים שאנחנו סיכמנו על פינוי דיירים, על תאריכים, על כל העניינים האחרים שדיברנו עליהם בדיון הקודם.

אנחנו כבר כמעט שנה מתעסקים על שלושה בניינים.

אנחנו דיברנו על כך שמשרד השיכון היה צריך לאשר שלושה מיליון לשיפוצים כלליים.

כמו כן דיברנו על זה שבעמיגור יקום צוות, שחלק מהשיפוצים צריכים להיות עכשיו, עד סוף 2002 בעלות של מיליון וחצי השנה ובשנה הבאה, 2003, עוד מיליון וחצי.

עמיגור התחייב לקחת לשכירות 14 דירות והתחייב על תשלומים חודשיים עבור הדירות האלו.

דובר גם על הארנונה.

אני רוצה לדעת איפה כל הדברים הללו עומדים כרגע.

צבי צילקר: העירייה, ואני בעיקר, נמצאים במצב קשה מאוד.

צבי צילקר: אנחנו חתמנו על צו ב- 6.03, מאז עברו יותר מארבעה חודשים.

צבי צילקר: הצו הזה לא ניתן סתם, עם הרבה מאוד כבוד למשרד השיכון, שאני מכיר את האנשים והם אנשים טובים מאוד, וגם לעמיגור שאני גם דירקטור שם, אבל מבנה בסיכון ואיכות הסביבה יש להם משקל.

צבי צילקר: אנחנו יודעים על פי חוקי מדינת ישראל כאשר הוצאתי צו יש לי בעיה, אני לא יכול לפנות למשרד השיכון, אני צריך לפנות ליועץ המשפטי לממשלה משום שמבחינתי משרד השיכון הוא בעל הנכס.

צבי צילקר: היום דיברתי גם עם מנכ"ל עמיגור, גם עם מהנדס העיר, נכון להיום אחרי למעלה מארבע חודשים לא נעשה שום דבר מבחינתי.

צבי צילקר: מה אפשר לעשות?

צבי צילקר: אני לא רוצה להיכנס לפרטי הויכוח כי מדובר פה במבנה בסיכון.

צבי צילקר: אבל אפשר במקום לקחת 14 דירות לקחת 3 דירות בינתיים, במקום 400$ לחודש יעלה 500$, יפסידו 300$ 3-4 חודשים אבל בינתיים יתחילו לטפל ב- 3-4 דירות.

צבי צילקר: זה לא מבנה שהורסים את הכל, בונים את הכל, ואז או הכל או לא כלום.

צבי צילקר: לפי עניות דעתי פה אפשר היה להתחיל בחלק מהדירות.

תודה רבה מר צילקר.

אני מבינה את הסערה, גם אני מאוד כועסת, רק לי אין סמכות לפנות ליועץ המשפטי של הממשלה אבל יש לי דרכים אחרות.

לפני שלושה חודשים החלטנו כאן משהו ואני רואה רק נייר.

אני גם מבינה את המצב הקשה של הדיירים, אני מקבלת מאות טלפונים נזעמים.

קודם כל אף אחד לא נפגש אתם, נכנסו לדירות, לא אמרו לאנשים שום דבר - הסתכלו ויצאו.

אני דורשת לפני סוף השבוע לעשות אסיפה עם אותם דיירים שנמצאים בשלושת הבתים ולהסביר להם בפירוש את כל הנקודות.

לא יכול להיות דבר כזה, מדובר בבני אדם!

אתם מבינים שזה אנשים שנמצאים במצב סוציו-אקונומי מאוד קשה, משפחות חלשות ביותר ולא מספיק שחלק מהם עם נכות, מחלות, זקנה וגם הנטל הזה שהם לא יודעים ברור מה יקרה מחר-מחרתיים זה לא הוגן.

אורי זניר: השאלה לא זאת.

אורי זניר: העבודה תיעשה רק בצורה רצינית.

אורי זניר: אני מצטער, מדברים על פוליטיקה, אני לא פופוליסטי, אנחנו לא אנשים פוליטיים ולא נעשה עבודה פוליטית אלא עבודה יסודית.

אורי זניר: הבוקר קיבלנו מהמהנדסים את מכתב הסיכום שלמעשה מאפשר לנו להתחיל לעבוד.

אורי זניר: המכתב הזה מקובל עלינו ועל דעתנו ומאפשר לנו התחיל לעבוד ובלבד שיתקיימו כמה דברים.

אורי זניר: שיטת העבודה תהיה כזאת שנצטרך לפנות באותו זמן, וברציפות, 14 דירות לגובה באותה כניסה.

אורי זניר: פה מדובר בהוצאה של לוחות אזבסט לכל הגובה של הבניין ובצביעתם בחומר מבודד על מנת שהאנשים לא ייפגעו.

אורי זניר: זה הוא הנושא המרכזי.

אורי זניר: באותה הזדמנות הדיירים יקבלו שדרוג של הדירות בפנים, דבר שלא היו מקבלים אותו בתנאים אחרים, ואני חושב שזה פיצוי שמגיע להם בכל מקרה.

אורי זניר: זה כלול במחיר של ה- 3.5 מיליון שהעבודה הפיזית תעלה.

אורי זניר: אם למישהו יש ניסיון מלבד בכיתות חיילים סדירים שאפשר להעביר אותם ממחנה למחנה איך עושים את זה, שיבוא ללמד אותי, אני לא יודע.

אורי זניר: אבל אנחנו מגבשים את זה.

אורי זניר: להעביר 14 אנשים ללא התנגדות של אף אחד מהם, כי ברגע שאחד יישאר בדירה ולא ירצה לצאת זה כאילו 13 לא יצאו.

אורי זניר: זה תנאים הנדסיים שאין לי מה לעשות כנגדם.

אורי זניר: על כן אני אומר שזה פרויקט מאוד מורכב.

אבל יש לך כבר דירות?

אורי זניר: אני לא חושב שבמצב הנדל"ן היום בארץ תהיה בעיה, אני חושב שנמצא את זה.

תוך כמה זמן?

אורי זניר: השיטה היא כך: העברת אנשים לתקופה של כ- 3 חודשים עד לגמר העבודה לכל גובה הבניינים בכל מה שנוגע לאזבסט, לחיזוק עמודים ולשיפוץ בדירה.

אורי זניר: זו עבודה לא קטנה וברגע שגומרים 14 דירות אנשים עוברים אליהם והקבוצה השניה מהכניסה השניה יעברו לאותן הדירות אחרי שנבצע בהן שיפוצים קלים של נזקים שנגרמו בינתיים.

אורי זניר: אנשים יעברו לדירותיהם המשופצות אבל ממול יעבדו.

אורי זניר: זה מטרד של עוד 3 חודשים.

אורי זניר: יש לי הצעה, רעיון איך אפשר יהיה לעשות את זה שלא יהיה מטרד.

אורי זניר: אני לא יודע מה מסוכן.

אורי זניר: מסוכן זה לא לעשות שום דבר.

ישראל שוורץ: אני רוצה להזכיר לך שאיגוד ערים קבע שהחומר הזה הוא חומר ...

ישראל שוורץ: זה לא אזבסט, זה 10% אזבסט, 90% מלט.

ישראל שוורץ: אני קראתי מה שכתוב, זה לא אזבסט.

ישראל שוורץ: אבל זה חומר עם 10% אזבסט ו- 90% מלט.

אורי זניר: אני מציע שלא ניכנס עכשיו לדיון הנדסי שאני קטונתי לנהל אותו.

אורי זניר: הפעולה תהיה איפה להעברה של 14 דיירים לאותן 14 דירות שאנחנו נשכור לתקופות של 3 חודשים במשך שנה וחצי.

אורי זניר: מי שחושב שזה עניין כל כך פשוט אני מציע לו להבין שזה לא כך.

אורי זניר: אילו היו לנו 80 דירות פנויות בשיכון הציבורי, בגודל מתאים ובקומות מתאימות עם מעליות הייתי אומר לרוקן את הכל ולעשות את כל העבודה בו-זמנית - אבל זה לא המצב.

אורי זניר: אין לנו מצב כזה באשדוד, ולא יהיה מצב כזה באשדוד, גם אם נשתק את כל האכלוסים האחרים.

אורי זניר: אין ברירה ללכת על זה, זה עולה הרבה כסף למדינה אבל המדינה מוכנה.

אורי זניר: לצורך העניין הוקם צוות מקומי שמרכזים את זה מצדנו.

מי עומד בראש הצוות?

אורי זניר: בראש הצוות הזה עומדים שני אנשים: מר רפי נבון, מנהל האזור, והשני זה מר חביב שהוא איש נכסים ותיק וגם בכיר שלי.

אורי זניר: לצוות הזה שתפנו, לפי הסכמה מראש עם מר ישראל שוורץ, שתי עובדות של משרד השיכון ברמה המתאימה, והן באו כבר בישיבה הרשימה כאחראיות על אשדוד ושני נציגים של מינהל רווחה עירוני על פי מינוי של מר צילקר.

הם ירצו לקחת את זה על עצמם.

אם הם לא ירצו אתם תצטרכו לקחת את זה על עצמכם.

אורי זניר: אני אשמח אם גוף אחר יקח על עצמו את העניין הזה משום שאני עוסק עשרות שנים בנושאים של אכלוס בכל מיני רמות, בכל מיני סוגים של אוכלוסייה, ודבר כזה עוד לא ראיתי שעושים.

אורי זניר: אני מקווה שאני צודק, אני לא בטוח איך לעשות את זה, אבל זה מחייב שיתוף פעולה מלא של הדיירים בכל הרמות עם נציגות מוסמכת, כולל לחץ.

אורי זניר: זאת אומרת אם דייר אחד בכניסה של 14 דירות אומר שהוא לא זז, אני לא יכול להתמודד עם זה.

אורי זניר: אני לא הולך עם דייר כזה לבית משפט כי זה יקח שנה-שנתיים.

אורי זניר: פה תצטרך העירייה לקבל החלטה שהיא הולכת על פעולה מינהלית-חוקית, שמותר לה לעשות אותה (ובדקתי את זה עם שופט) על מנת למנוע שדייר אחד יחזיק את כל המערכת הזאת.

אורי זניר: מצב כזה עלול להיות גם, וזה לא פחות מסובך, אם דייר לא ירצה לחזור לדירה שלו.

אורי זניר: פה גם כן נצטרך לנקוט באמצעים, יש אופציה ברשות שמאפשרת פינוי פיזי בשביל להחזיר אותו לדירתו.

צבי צילקר: עבור דירות הרוסות אתה בוודאי לא משלם ארנונה.

צבי צילקר: למעשה אין פה תוספת תקציב.

אבל הוא אומר שמשפחות מוכרחות לשלם עבור ארנונה בבתים.

צבי צילקר: הרי הדייר לא יגור ברחוב, הוא יגור בדירה.

צבי צילקר: בדירה ההרוסה הוא לא משלם ארנונה אבל בדירה החדשה כן.

אורי זניר: בדירה שהוא מפנה בו-זמנית הוא לא ישלם ארנונה.

צבי צילקר: הוא כן ישלם ארנונה.

שלומית קואולמן: זו לא החלטה שהתקבלה.

שלומית קואולמן: ההחלטה שהתקבלה שממשיכים לשלם גם שכר דירה וגם ארנונה של הדירה.

צבי צילקר: הוא מקבל דירה משופצת, הוא מקבל דירה טובה יותר.

עבור הדירה שהוא משכיר הוא צריך לשלם?

המדינה תשלם גם עבור הדירה הזאת?

למה הוא צריך לשלם בזמן שהדירה בשכירות?

אורי זניר: ברגע שאנחנו בצוות הביצועי-מקומי נהיה מרושתים גם עם העירייה ויש שיתוף פעולה בתחום הקהילה הועלתה דרישה שצריך להיקבע פה כנראה פרויקטור שילווה את זה.

אורי זניר: .

אורי זניר: אני לא יודע מי מעסיק אותו ומי משלם בעדו אבל יחסית לכל עלות הפרויקט זה לא הדבר הקרדינלי.

אורי זניר: חברת עמיגור עושה את העבודה הזאת, לא דורשת דבר.

אורי זניר: העבודה שתיעשה על ידי העובדים שלה תהיה "לשם שמים", למעט הדברים המקובלים, וזה לא נוגע לשכר דירה בכלל.

מתי אתם מתחילים?

אורי זניר: אנחנו עושים פגישה חוזרת של צוות הפרויקט בהשתתפות מהנדס החברה.

אורי זניר: אני מבקש מאוד מראש העיר, שאני יודע מה רמת האחריות והידענות שלו, שיפעל על מנת שנקבל את שיתוף הפעולה המירבי מהגורמים העירוניים.

אורי זניר: ברגע שנהיה מרושתים הדבר הזה זה אסיפת דיירים כללית.

מתי?

אתה יודע שיש לי הערכה כל כך גדולה אליך אבל אני פשוט רוצה תאריכים של האסיפה, אני רוצה תאריכים של התחלת העבודה.

אני היום לא מבקשת אלא פשוט דורשת את התאריכים הללו.

אתם עיכבתם את זה כבר יותר מדי.

אורי זניר: אני לא מסכים עם מה שאת אומרת, סליחה.

אורי זניר: אני לא מעכב אף אחד, אני פה בהסכמה לא בחובה.

אף אחד מאתנו לא בחובה, אנחנו כולנו נציגי ומשרתי ציבור.

אני רוצה להגיד לך שאני לא מקבלת את הדברים כפי שמגישים אותם, וזה לא משנה מי מגיש, אתה או המנכ"ל.

אתה יודע את הכבוד שלי כלפיך ובגלל זה ביום שהיינו שם לא אמרתי כלום, אבל מה שראיתי בפלדות פשוט נורא.

זה רכוש לא שלי, אלא של עמיגור, לא הייתי חייבת להגיע לשם אבל מכיוון שאני רוחשת לך כבוד הגעתי ואתה יודע ששמרתי באיפוק על דיבורי.

אנחנו ניהלנו כאן ישיבות, ובגלל שאתה מאוד עסוק לא היית בישיבות האלה.

אני גם מסכימה אתך מכיוון שאני חושבת שהמדינה הייתה צריכה להרוס את הבתים האלו, משרד השיכון בישיבה הראשונה אמר שצריך להרוס את הבתים האלה.

לא אני, עמיגור, אנשים מהצוות שלך, עובדים של עמיגור אמרו כאן שהם תומכים ברעיון של משרד השיכון.

זאת אומרת שזה לא היה רעיון שלי ואני כועסת.

אני חושבת שהדברים לא כל כך פשוטים.

אני גם מבינה שלעמוד מול אנשים זה לא פשוט.

אל תקחו על עצמכם יותר מדי, אני פשוט ממליצה שכאשר אתם נכנסים לדירות האלה בהם יש דיירים שהם בסך הכל בני אדם, אני חושבת שצריכים להיות שם עובדים סוציאליים חזקים שמסוגלים לנהל את הסיפור.

בסך הכל זה עבודה של בני אדם.

אני מוכנה להיות באסיפה הכללית, להסביר לאנשים.

אני חושבת שבסך הכל אחרי כל ההחלטות צריך לצאת לדרך וכמה שיותר מהר.

אני מבקשת ממך תאריכים ברורים.

אנחנו החלטנו לפני הפגרה לנקות את השולחן ואני מוכנה בזמן הפנוי שלי לעמוד לצדך אבל אני רוצה לדעת מתי זה יהיה, איך זה יהיה ומי המשפחות.

אורי זניר: לגבי התאריכים אנחנו חייבים לקחת בחשבון את העובדות כעובדות.

אורי זניר: אנחנו כמעט במחצית יולי.

אורי זניר: בחודש אוגוסט החברה אצלנו סגורה שבועיים רצופים.

אורי זניר: ספטמבר זה חודש שכולו חגים ולא ניתן להעביר אנשים מדירה לדירה בזמן החגים, מדובר בבני אדם ולא בחיילים סדירים.

אורי זניר: אני לא מאמין שהעבודה המעשית תתחיל לפני ה- 1 לאוקטובר.

אורי זניר: תוכנית הפעולה שלי היא כזאת: בשבוע הקרוב פגישה חוזרת, סופית, וכל מי שיבוא לסייע בפגישה הזאת מטעם העירייה, מטעם משרד השיכון - אשמח מאוד.

אורי זניר: אם אני אקבל הודעה מהעירייה ששני אנשים מתוך הבניינים הם הנציגים מנציגות הדיירים שיצטרפו לצוות ההיגוי ונקדם את הנושא.

אורי זניר: שבוע לאחר מכן, על פי הסיכום שיהיה באותה פגישה לקיים אסיפת דיירים של כל הדיירים הבוגרים, 100-150 איש באיזשהו אולם שהעירייה תקבע, יבוא מהנדס החברה וסגנו וכל גורם שותף שיסבירו מה הולך להיות.

אורי זניר: אחר כך עובדים מעשית על כל קבוצה של 14.

אורי זניר: מיד לאחר מכן, אולי עוד לפני אוגוסט, נפרסם מכרז לקבלנים שיציעו לנו דירות מתאימות.

אורי זניר: הדירות הלאה צריכות להיות בנות 3 חדרים.

אורי זניר: זה יהיה קצר, זה יהיה מהיר, אני חושב ששבוע ימים למכרז כזה זה מספיק.

אורי זניר: אנחנו נאשר את הקבלן, ניידע את כל הגורמים ונתחום אתו על הסכם שכירת הדירות לתקופה של שנה וחצי או שנה מחודש לעוד חצי שנה, בשכר דירה מוסכם ובתשלומים מוסכמים וכולי.

אורי זניר: יש קשיים עובדתיים במשרד השיכון לגבי התקציב אבל זה לא המקום לדבר על זה ואני מקווה שנתגבר על זה ונעמוד בזה.

למה שני חדרי למי שהיה בשלושה, ושלושה למי שהיה בארבע?

אורי זניר: משום שיש נהלים של משרד השיכון לפי מספר נפשות ומה מגיע.

אורי זניר: אם אנחנו נבוא ונגיד שכל מי שיש לו 4 חדרים יקבל 4 חדרים בשיכון ציבורי, לא נעמוד בזה.

אורי זניר: אין לנו 80 דירות כאלה, גם 8 אין לנו.

אורי זניר: אנחנו ניתן קדימות לזה, גם על חשבון קליטת הורים וגם על חשבון משפחות זכאיות לדיור שסובלות.

אורי זניר: הבית הזה מאוכלס ברובו בעולים ותיקים.

אורי זניר: אנחנו קיבלנו את זה לפני כ- 10 שנים מהסוכנות היהודית כמרכז קליטה שהיו אמורים לתת אותו ריק מאדם.

אורי זניר: אנחנו החלטנו, בניגוד למה שעשו במקומות אחרים, לא לפנות משפחות עם ילדים כי ממילא צריך היה לתת פתרון חילופי וזה לא היה הגיוני.

אורי זניר: אלה משפחות שלא קיבלו אף פעם אישור לזכאות לדירה אבל הם נשארו בפועל למרות שהיו חייבות להתפנות.

אורי זניר: זה לא חשוב כרגע, זה היסטוריה.

אורי זניר: אנחנו למעשה נתנו לגליזציה לכולם.

אורי זניר: מי שמוכן ללכת לדירה קונבנציונלית על פי מספר הנפשות שלו, על פי הנהלים של משרד השיכון, אנחנו ניתן לו קדימות על פני כל יעד אחר.

צבי צילקר: עיריית אשדוד תעמיד לרשות

צבי צילקר: כם את העובדים הסוציאלים שצריך, את הפיקוח אם צריך וכל מה שבסמכות העירייה ובאחריות העירייה.

ישראל שוורץ: הדיירים לא יצטרכו לעשות חוזה אישי עם הקבלן שלהם, זה הכל דרך עמיגור.

אורי זניר: ייעשה הסכם עם עמיגור שהם מתחייבים להתפנות מהדירה של הקבלן ברגע שהדירה שלהם תהיה מוכנה.

ישראל שוורץ: זאת אומרת שהמשפחה לא נכנסת פה לשום חוזה.

אורי זניר: אני לא אסתבך עם הקבלן, יש חברות פינוי.

צבי צילקר: אנחנו נבקש באסיפת הדיירים שתאשרר אתכם או שתקבע הרכב אחר של נציגות מוסמכת.

אנחנו לא נדבר על זה כרגע.

כל השאלות ידונו עם עמיגור בזמן האסיפה.

באסיפה תשאלו את כל שאלותיכם ותקבלו תשובות על כל הדברים שתשאלו.

בן ציון דיגורקר: באסיפה בדרך כלל ירצו שאנחנו נשמע יותר מאשר להשמיע.

בן ציון דיגורקר: זה תמיד כך באסיפות ולכן אני אומר לעשות את האסיפה במקום סגור, מסודר.

ראש העיר אומר שהוא ידאג לאולם.

אני רוצה תאריכים.

אני מקבלת שאתם בחופש ושיש חגים, אני רוצה תאריכים.

אני רוצה עד סוף החודש הזה אסיפה כללית של דיירים בבקשה ואני רוצה שבראשון באוקטובר אתם מתחילים.

אורי זניר: אני חושב שזה יהיה אפשרי.

אורי זניר: שמחת תורה זה ב- 27 לספטמבר.

יש גם את עניין בתי הספר.

אורי זניר: להוציא אנשים לפני 1 באוקטובר זה מאוד מסובך.

אורי זניר: הם יסבלו מזה.

מר זניר ומר צילקר אני מבקשת שבצוות הזה יהיו אנשים דוברי רוסית ואמהרית.

הרוב שם הם יוצאי מדינות חבר העמים, שיהיה מישהו שידבר אתם בשפה שלהם.

ישראל שוורץ: אני רוצה להגיד ממשרד השיכון שאתם ברי מזל שזה העיר אשדוד וחברת עמיגור.

עד מתי יהיה המכרז?

אני לא רוצה לשמוע ב- 1 לאוקטובר שהמכרז לא יצא.

אורי זניר: רציתי שתדעו שאנחנו כן נערכים.

אורי זניר: אנחנו ניגשים לזה בחרדת קודש.

אורי זניר: אין לנו ניסיון קודם בכזה דבר.

צבי צילקר: יש לי בקשה: המורכבות עם הדיירים, להכניס, להעביר ולהחזיר זה עניין קשה.

צבי צילקר: אני מאוד מבקש מעמיגור כדירקטור וכראש עיר: 2-3 אנשים מאנשי עמיגור שצריכים לצאת לחופש לא יצאו לחופש באוגוסט.

צבי צילקר: תן להם באוקטובר מפני שאם אנחנו נאבד את הקשר לחודשיים לא נעמוד בראשון לאוקטובר.

צבי צילקר: אני מסכים, אני רק אומר שאם אתה בעוד שלושה שבועות סוגר את עמיגור לפי עניות דעתי לא תעמוד בראשון לאוקטובר.

אורי זניר: אני רוצה להזכיר לכם שאנחנו אחרי מכירה של 6,000 וכמה מאות דירות.

אורי זניר: יש לחץ נפשי לא פשוט ומגיע להם גם חופשה בקיץ.

אורי זניר: יש גם עובדים שיש להם ילדים.

אנחנו גם רוצים לדעת עד מתי יוצא המכרז.

אני מבינה שהוא כבר מוכן.

אורי זניר: אני חשבתי להוציא את המכרז לקבלנים מיד אחרי האסיפה.

אורי זניר: את מכירה אסיפות יותר טוב ממני ואם באסיפה כזאת תבוא התנגדות קולקטיבית של אנשים לזוז ולעבור לשלושה חדשים וכולי אני מודה ועוזב.

אורי זניר: יכולה להיות גם התנגדות מהנהלת החברה, זה לא פשוט.

צבי צילקר: אני חושב שעמיגור היא חברה חזקה.

צבי צילקר: אני חושב שהיושב מולי הוא אדם חזק, עמד במשימות לא פחות קשות ואני מאמין ביכולת של עמיגור לבצע את זה.